**Nordsamisk**

Juovlarohkos

**Čuovga báitá seavdnjadasas, muhto seavdnjadas ii leat dan vuoitán. (Joh 1, v 5)**   
   
Lea seavdnjat. Dáppe davvin lea beaivváš váldán bottu. Lea ártegis áigodat, muhto eatnasat mis leat hárjánan dasa. Mii diehtit beaivváš jávká skábmamánu loahpas, ja ihtá fas ođđajagimánu gaskkamuttus.

Juohke dálvvi lean mun oaidnán ahte sihke mun ja olu earát beroštit erenoamážit čuovggain go lea seavdnjat. Mii geahččat albmái: leatgo guovssohasat? Oidnojit go násttit? Naba mánnu, báitá go? Dáid juovllaid ii leat mánoheahpe. Muhto juovlamánu 30:át beaivvi jorggiha, ja ođđajagimánu gaskkamuttus lea láđasmánnu – vahku ovdal beaivváš fas ihtá.

Muhtimiidda mis dovdo skábma losses áigin. Mii maid dovdat seavdnjada, losses miella šaddá. Muhtimat eai oainne čuovgga – visot dego nu seavdnjat. In dieđe leašgo ávki beaivejorggáldagasge. Eallimis sáhttá leat seavdnjat vaikko lea čuovgat olgun. Nu lea muhtin olbmuid eallimis. Mun balan ollugiidda lea lossat dáid juovllaid, mun jurddašan erenoamážit doppe gos soahti lea, juogo Ukráinas, Gaska-Nuortariikkain, Sudánas dahje eará báikkiin. Dálkkádatnuppástusat jotket, ja mii oaidnit maid dát mielddisbuktet. Eananjorbadasas lea losses seavdnjatvuohta. Mus lea uhcánaš doaivu ahte seavdnjat maiddái dahká ahte mii ohcagoahtit čuovgga, čuvggodeami.

Juovllaid mii ávvudit alimus skábman. Čuovgasa allabassi lea seavdnjadeamos áiggi. Mii cahkkehit čuovggaid. Mii heŋget adveantanástti lásiide, ja dat muittuha midjidie Betlehema nástti mii oahpistii viisáid dan báikái gos Jesus riegádii.

Risttalaš osku gullá oktii fysalaš dáhpáhusaiguin. Mii oskut ahte Ipmil lea sivdnidan eatnama gos mii ássat, ja masa mii gullat. Mii oskut ahte Jesus riegádii nu mo Ođđa testameanttas muitaluvvo. Mii oskut ahte son lea Ipmila iežas bárdni, dan maid juovlaevangelium maiddái muitala ahte Ipmil bođii eatnama ala. Ja mii oskut maiddái ahte Jesus jámii ja bajásčuožžilii goalmmát beaivvi.

Dát dáhpáhusat leat min oskku vuođđu. Go Jesus riegáda, de boahtá čuovga eatnamii. Doaivu mii vuoitá buot badjel, boahtá min lusa.

Juohke háve go mii cahkkehit čuovgga, de čuvggoda, dan mii oaidnit. Ja mii oaidnit ahte dat mii daddjo biibbalvearssas, lea duohta, ahte seavdnjadas ii leat vuoitán čuovgasa badjel. Dasgo čuovga vuoitá álo seavdnjadasa.

Jesus lea dat duohta čuovggas. Midjiide lea bovdehus váldit vuostá čuovgasa, váldit vuostá Jesusa min eallimii. Son addá midjiide doaivvu ja boahtte áiggi, maiddái otnážii, ihtážii ja gitta agálašvuhtii.

Sávan buori ja buressivdniduvvon juovlabasiid buohkaide !

Olav Øygard

Bisma